Folketing
2011-02-01

Jeg ved ikke helt, om der lå noget spørgsmål i det. Jeg opfattede det mere som en forklaring på, hvorfor beslutningsforslaget er blevet opretholdt og genfremsat, og den forklaring synes at være, at hr. Bjarne Laustsen gerne sådan i en mere offentlig forsamling vil gøre opmærksom på, at hr. Bjarne Laustsen egentlig mener, at det er hr. Bjarne Laustsen, som kan tage æren for regeringens forslag. Og det har man ligesom haft et behov for at vise. Jeg kender ikke den ordveksling med beskæftigelsesministeren, der har været i salen den pågældende dag. Jeg kan bare konstatere, at det er min og beskæftigelsesministerens og regeringens vurdering, at forældelsesfristen, den absolutte frist på 30 år, vil virke urimelig i forbindelse med sådanne erhvervssygdomme, som jeg har beskrevet det. Derfor fremsætter vi lovforslaget, og jeg fornemmer, at det er et forslag, som hr. Bjarne Laustsen og Socialdemokratiet vil kunne støtte, og det vil vi jo glæde os over, hvis det er tilfældet.